กสิกรมองทองพุ่งแตะ2พันเหรียญสิ้นปี
บลจ.กสิกรไทย&nbsp; คาดภาวะเศรษฐกิจสหรัฐและยุโรปดันราคาทองสิ้นปีพุ่งถึง 1,800-2,000 เหรียญสหรัฐ
10 ส.ค. 2554

บลจ.กสิกรไทย  คาดภาวะเศรษฐกิจสหรัฐและยุโรปดันราคาทองสิ้นปีพุ่งถึง 1,800-2,000 เหรียญสหรัฐ
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า  บลจ.กสิกรไทยยังมีมุมมองเป็นบวกต่อราคาทองคำ โดยคาดการณ์ว่ามีโอกาสปรับขึ้นไปถึง 1,800-2,000 เหรียญสหรัฐในช่วงสิ้นปี 2554 โดยเฉพาะหลังจากที่ธนาคารกลางสหรัฐประกาศว่าจะคงอัตราดอกเบี้ยในระดับต่ำไปจนถึงกลางปี 2556 ทำให้เงินเหรียญสหรัฐมีแนวโน้มอ่อนค่าลง และจะก่อให้เกิดการเคลื่อนย้ายลงทุนมายังประเทศตลาดเกิดใหม่ ซึ่งเป็นปัจจัยสำคัญในการผลักดันให้ราคาทองคำปรับตัวสูงขึ้น 
นอกจากนี้ยังมีปัญหาหนี้ในกลุ่มสหภาพยุโรป ที่เริ่มลุกลามไปยังประเทศที่มีเศรษฐกิจใหญ่ขึ้น เช่น อิตาลี และ สเปน ทำให้ธนาคารกลางยุโรปต้องเริ่มเข้ามาซื้อพันธบัตรของทั้งสองประเทศเพื่อลดอัตราผลตอบแทนลง ดังนั้นความต้องการทองคำในฐานะที่เป็นทางเลือกของธนาคารชาติต่างๆและนักลงทุนสถาบันจึงมีเพิ่มขึ้น แต่เนื่องจากราคาขึ้นไปสูงอย่างรวดเร็วในช่วงที่ผ่านมา จึงมีความผันผวนค่อนข้างสูงมาก
"แม้ราคาทองคำในตลาดโลกปรับตัวขึ้นมาอย่างต่อเนื่องตั้งแต่เดือนก.ค.ที่ผ่านมากว่า 10% แต่เรายังมีมุมมองที่เป็นบวกต่อทองคำ"นายพัชร กล่าว